section_heading: Znamenitosti
paragraph_text: Nedaleko Skitače (oko 30 minuta hoda) nalazi se vrh Brdo. Podno vrha s njegove sjeverne strane smještena je školnica sv. Lucije, zaštitnice Skitače. Školnica sv. Lucije prirodna je udubina u vapnencu ispunjena vodom, koja gotovo nikada ne presušuje. Uz sv. Luciju vezane su i dvije legende. Jedna od legendi kaže da je sv. Lucija hodajući svijetom došla do stijene na rubu sela Skitače. Umorna je sijela na stijenu gdje je i zaspala. Kada se iduće jutro probudila opazila je kraj sebe tek nastali izvor na kome je umila svoje oči. Od tada taj izvor ne presušuje, dok vjernici i slabovidni vjeruju da voda iz izvora liječi probleme s vidom i očima. Druga legenda govori da je sv. Lucija hodajući svijetom jednoga dana došla na vrh Brdo na rubu sela Skitače i kada je vidjela predivan pogled na Kvarnerski zaljev, od milosti se rasplakala. Kako su suze klizile s njenog lica tako je u zemlji nastao izvor.<ref>[Ibid.]